CELEX: 32015R2015
Language: lv
Date: 2015-11-11 00:00:00
Title: Komisijas Īstenošanas regula (ES) 2015/2015 (2015. gada 11. novembris), ar ko nosaka īstenošanas tehniskos standartus attiecībā uz procedūrām ārējo kredītnovērtējumu novērtēšanai saskaņā ar Eiropas Parlamenta un Padomes Direktīvu 2009/138/EK (Dokuments attiecas uz EEZ)

12.11.2015   
            
            
               LV
            
            
               Eiropas Savienības Oficiālais Vēstnesis
            
            
               L 295/16
            
         KOMISIJAS ĪSTENOŠANAS REGULA (ES) 2015/2015
   (2015. gada 11. novembris),
   ar ko nosaka īstenošanas tehniskos standartus attiecībā uz procedūrām ārējo kredītnovērtējumu novērtēšanai saskaņā ar Eiropas Parlamenta un Padomes Direktīvu 2009/138/EK
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 25. novembra Direktīvu 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) (1) un jo īpaši tās 44. panta 4.a punkta ceturto daļu,
   tā kā:
   
               (1)
            
            
               Direktīvas 2009/138/EK 44. panta 4.a punktā minētajiem ārējo kredītnovērtējumu piemērotības papildu novērtējumiem vajadzētu būt svarīgai un nozīmīgai darbībai kā daļai no riska pārvaldības sistēmas, jo tie novērš riskus, kas ir saistīti ar tehnisko rezervju aprēķinu un maksātspējas kapitāla prasību.
            
         
               (2)
            
            
               Papildu novērtējumu procesuālie aspekti ir jāatspoguļo apdrošināšanas un pārapdrošināšanas pārvaldības politikā, kā minēts Direktīvas 2009/138/EK 41. panta 3. punktā, jo papildu novērtējumi ir daļa no riska pārvaldības sistēmas.
            
         
               (3)
            
            
               Kad apdrošināšanas un pārapdrošināšanas sabiedrības savā riska pārvaldības politikā ietver papildu novērtējumu procesuālos aspektus un dokumentē papildu novērtējumu rezultātus, tām būtu jāņem vērā sabiedrību darbības būtība, apjoms un sarežģītība un veids, kādā ir veikti minētie novērtējumi.
            
         
               (4)
            
            
               Šī regula ir balstīta uz īstenošanas tehnisko standartu projektu, ko Komisijai iesniegusi Eiropas Apdrošināšanas un aroda pensiju iestāde.
            
         
               (5)
            
            
               Eiropas Apdrošināšanas un aroda pensiju iestāde ir veikusi atklātas sabiedriskās apspriešanas par īstenošanas tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un pieprasījusi saskaņā ar Eiropas Parlamenta un Padomes Regulas (ES) Nr. 1094/2010 (2) 37. pantu izveidotās Apdrošināšanas nozares ieinteresēto personu grupas atzinumu,
            
         IR PIEŅĒMUSI ŠO REGULU.
   1. pants
   Riska pārvaldības politika
   Lai novērtētu ārējo kredītnovērtējumu novērtēšanas piemērotību, kas izmantoti tehnisko rezervju un maksātspējas kapitāla prasības aprēķinā, izmantojot papildu novērtējumus, kā minēts Direktīvas 2009/138/EK 44. panta 4.a punktā, apdrošināšanas un pārapdrošināšanas sabiedrības savā riska pārvaldības politikā ietver sekojošo:
   
               a)
            
            
               papildu novērtējumu tvērumu un biežumu;
            
         
               b)
            
            
               veidu, kādā papildu novērtējumi tika veikti, tostarp pieņēmumus, uz kuriem tie balstās;
            
         
               c)
            
            
               papildu novērtējumu regulāras pārskatīšanas biežumu un noteikumus, kas paredz veikt papildu novērtējumu ad hoc pārskatīšanu.
            
         2. pants
   Riska pārvaldības funkcijas uzdevumi
   Apdrošināšanas un pārapdrošināšanas sabiedrības nodrošina, ka riska pārvaldības funkcija ietver papildu novērtējumus saskaņā ar 1. pantā minēto riska pārvaldības politiku, un, aprēķinot tehniskās rezerves un maksātspējas kapitāla prasības, pienācīgi ņem vērā papildu novērtējumu rezultātus.
   3. pants
   Papildu novērtējumiem izmantotā informācija
   Veicot papildu novērtējumus, apdrošināšanas un pārapdrošināšanas sabiedrības izmanto informāciju, ko iegūst no uzticamiem atjauninātiem avotiem.
   4. pants
   Papildu novērtējumu pārskatīšana
   1.   Saskaņā ar Direktīvas 2009/138/EK 41. panta 3. punktu apdrošināšanas un pārapdrošināšanas sabiedrības vismaz reizi gadā pārskata savus papildu novērtējumus.
   2.   Apdrošināšanas un pārapdrošināšanas sabiedrības arī pārskata papildu novērtējumus pēc ad hoc principa, ja kāds no 1. panta c) apakšpunktā minētajiem noteikumiem vai pieņēmumi, uz ko minētie novērtējumi balstās, vairs nav derīgi.
   5. pants
   Dokumentācija
   Apdrošināšanas un pārapdrošināšanas sabiedrības dokumentē šādus procesus:
   
               a)
            
            
               veidu, kādā papildu novērtējumi tiek veikti, un minēto novērtējumu rezultātus;
            
         
               b)
            
            
               apjomu, kādā papildu novērtējumu rezultāti tiek ņemti vērā tehnisko rezervju un maksātspējas kapitāla prasības aprēķinā.
            
         6. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 11. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 335, 17.12.2009., 1. lpp.
   
   
      (2)  Eiropas Parlamenta un Padomes 2010. gada 24. novembra Regula (ES) Nr. 1094/2010, ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), groza Lēmumu Nr. 716/2009/EK un atceļ Komisijas Lēmumu 2009/79/EK (OV L 331, 15.12.2010., 48. lpp.).